Sodba U 832/95
Sodna praksa Vrhovnega sodišča, 1999-03-10

zahteva - občevanje organov in strank - vloge - vračanje premičnin

V b) točki 2. odst. 62. čl. ZDen je določeno, da je zahtevi (za denacionalizacijo) potrebno priložiti potrdilo o vpisu upravičenca v evidenco o državljanstvu. Brez takega potrdila vloga ni popolna in jo upravni organ ne more obravnavati. Postopek upravnega organa z nepopolno vlogo pa ureja 68. člen ZUP.

Tožena stranka je s sklepom zavrgla zahtevo tožeče stranke za denacionalizacijo premičnin: klavirja znamke Steinway, črne barve v vrednosti najmanj 100.000 DEM in kompletnega jedilnega servisa - 105 kosov Meissen porcelana in delnega servisa v obsegu 50 kosov v skupni vrednosti 60.000 DEM, z izročitvijo v last in posest upravičencu oziroma nadomestno vročitvijo oziroma podrejeno izplačilom odškodnine v predhodno navedenem obsegu. Ker je bila zahteva vlagateljev nepopolna, je bila pooblaščenka z dopisom tožene stranke pozvana, da v roku 60 dni dopolni zahtevo za denacionalizacijo z potrdili o državljanstvu za upravičenca T.K. in M.Ž.K., z odločbo Mestne zaplembne komisije za klavir, z matičnimi podatki obeh upravičencev (rojstni list, mrliški list) in mnenjem izvedenca umetnostne stroke, da gre pri zahtevanih predmetih za predmete kulturne, zgodovinske ali umetniške vrednosti. Pooblaščenka vlagateljev je bila v pozivu za dopolnitev zahteve opozorjena na posledice nepravočasne dopolnitve oziroma nedopolnitve vloge. Tožeča stranka vse do izdaje izpodbijanega sklepa vloge ni dopolnila niti ni zaprosila za podaljšanje roka za dopolnitev.

Tožeča stranka v svoji tožbi navaja, da je zahtevi za denacionalizacijo priložila 9 prilog in da bi bilo na podlagi teh že možno odločati. Poleg tega je z dopisom z dne 10.9.1994 sporočila pravno stanje glede potrdila o državljanstvu in predložila odločbo Mestne zaplembene komisije ZPL 563/45.

Tožena stranka na tožbo ni odgovorila, sodišču pa je dostavila upravni spis.

Zakon o denacionalizaciji - ZDen v 2. odstavku 6. člena določa, da se v postopkih za uveljavljanje pravic po tem zakonu uporablja Zakon o splošnem upravnem postopku - ZUP, če ta zakon ne določa drugače. V 2. odstavku 62. člena ZDen je določeno, kaj vse je potrebno priložiti zahtevi za denacionalizacijo, ki jo vlaga upravičenec oziroma njegov pravni naslednik. V b) točki navedenega člena je določeno, da je zahtevi potrebno priložiti potrdilo o vpisu upravičenca v evidenco o državljanstvu. Brez takega potrdila vloga ni popolna in jo upravni organ ne more obravnavati. Postopek upravnega organa v zvezi z nepopolno vlogo pa ureja 68. člena ZUP.

Po presoji sodišča je tožena stranka pravilno uporabila določila 68. člena ZUP s tem, da je, potem, ko je sporočila tožeči stranki v čem in v kakšnem roku naj dopolni svojo vlogo, pa ta tega v določenem roku ni storila, to vlogo zavrgla. Iz izpodbijane odločbe in iz spisnega gradiva ne izhaja, da bi tožeča stranka v določenem roku dopolnila svojo vlogo s tem, da bi predložila toženi stranki zahtevane listine.

Sodišče je zato tožbo kot neutemeljeno zavrnilo na podlagi 2.

odstavka 42. člena Zakona o upravnih sporih, ki ga je, kot tudi ZUP, smiselno uporabilo kot republiški predpis, skladno s 1. odstavkom 4. člena Ustavnega zakona za izvedbo Temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I in 45/I/94) ter 1. odstavkom 94. člena Zakona o upravnem sporu (Uradni list RS, št. 50/97).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.